จี8ยันศก.โลกฟื้นตัวแกร่ง
พร้อมเพิ่มมาตรการสะสางวิกฤตหนี้น้ำมันแพงปัจจัยขัดขวาง
10 ส.ค. 2554

พร้อมเพิ่มมาตรการสะสางวิกฤตหนี้น้ำมันแพงปัจจัยขัดขวาง
ประเทศอุตสาหกรรมชั้นนำผนึกกำลังสะสางวิกฤตภายใน ประคองการฟื้นตัว
ที่ประชุมสุดยอดผู้นำกลุ่ม จี20 ที่เมืองโดวิลล์ ประเทศฝรั่งเศส เห็นพ้องต้องกันว่า เศรษฐกิจโลกเริ่มมีความแข็งแกร่ง และสามารถฟื้นตัวด้วยตัวเองได้ในระดับหนึ่ง หลังจากที่ต้องพึ่งพามาตรการกระตุ้นอย่างต่อเนื่อง อย่างไรก็ตาม ยังปรากฏภัยเสี่ยงจากราคาสินค้าโภคภัณฑ์ที่ปรับตัวสูงขึ้นอย่างรวดเร็ว จนส่งผลกระทบต่ออัตราการขยายตัว รวมถึงภัยเสี่ยงจากหนี้สาธารณะ ที่ก่อให้เกิดภาวะไร้สมดุลทั้งภายนอกและภายในประเทศ
“ราคาสินค้าโภคภัณฑ์ที่ปรับสูงขึ้นรวมถึงความผันผวนของราคาเป็นปัจจัยขัดขวางที่สำคัญต่อการฟื้นตัว ภายใต้สภาพการณ์เช่นนี้ เราเห็นพ้องที่จะเน้นหนักที่การใช้มาตรการเชิงปฏิบัติเพื่อสร้างเสถียรภาพให้กับการเงินการคลัง เสริมสร้างความแข็งแกร่งให้กับการฟื้นตัว กระตุ้นการจ้างงาน ลดความเสี่ยงเสริมความแข็งแกร่งให้กับการขยายตัวทางเศรษฐกิจที่ยั่งยืนและสมดุล รวมถึงการปฏิรูปเชิงโครงสร้าง” รายงานที่ประชุม จี8 ระบุ
รายงานที่ประชุมยังแจกแจงความพยายามของประเทศต่างๆ ที่จะประคับประคองเศรษฐกิจของตนให้รอดพ้นจากวิกฤต โดยยุโรปจะใช้มาตรการที่มีความครอบคลุมขึ้น เพื่อแก้ไขวิกฤตหนี้สาธารณะ และจะจับตาสถานการณ์อย่างใกล้ชิด เพื่อใช้มาตรการทางการเงินการคลังที่มีความรัดกุม พร้อมด้วยการปฏิรูปโครงสร้างทางการเงิน เพื่อประคับประคองการขยายตัวทางเศรษฐกิจ
ด้านสหรัฐจะใช้นโยบายการเงินในระยะกลางที่มีความชัดเจนและน่าเชื่อถือ รวมถึงกระตุ้นการจ้างงาน และกระตุ้นการขยายตัวทางเศรษฐกิจ ขณะที่ญี่ปุ่น นอกเหนือจากการฟื้นฟูประเทศภายหลังภัยพิบัติทางธรรมชาติแล้ว รัฐบาลยังจะเสริมเสถียรภาพทางการเงินการคลัง
ทั้งนี้ ที่ประชุมสุดยอดผู้นำ จี8 ยังแสดงเจตจำนงที่จะขจัดอุปสรรคด้านการค้าตามข้อตกลงรอบโดฮาขององค์การการค้าโลก (ดับเบิลยูทีโอ) ซึ่งตกอยู่ในภาวะชะงักงันและยังไม่มีความคืบหน้ามานานถึง 1 ทศวรรษ ซึ่งความล่าช้าของการผลักดันข้อตกลงรอบโดฮาถือเป็นความกังวลอย่างยิ่งยวดต่อผู้นำ จี8 ขณะที่ประธานาธิบดี นิโกลาส์ ซาร์โกซี แห่งฝรั่งเศส ในฐานะเจ้าภาพ กล่าวย้ำว่า ข้อตกลงการค้าเสรีตามกรอบของดับเบิลยูทีโอจะช่วยกระตุ้นเศรษฐกิจของนานาประเทศ